Diari Oficial de la Generalitat Valenciana


Sumari del DOGV 8517, del 29-03-2019 (2019/3091)

DECRET 41/2019, de 22 de març, del Consell, d'aprovació de les bases reguladores i concessió d'ajudes per a realitzar actuacions per a pal·liar els danys produïts pels incendis forestals iniciats a Culla en 2017, i a Sagunt i a Llutxent en 2018.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8517

Data del DOGV
:   29-03-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/3091


Data del document
:   22-03-2019

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * ajuda pública

DECRET 41/2019, de 22 de març, del Consell, d'aprovació de les bases reguladores i concessió d'ajudes per a realitzar actuacions per a pal·liar els danys produïts pels incendis forestals iniciats a Culla en 2017, i a Sagunt i a Llutxent en 2018. [2019/3091]  
Preàmbul  
  
Per Acord de 13 d'abril de 2018, el Consell va iniciar les actuacions per a pal·liar els danys produïts pels incendis forestals originats a Culla en 2017, i Sagunt en 2018, i, el dia 4 de setembre de 2018, va acordar iniciar les actuacions per a pal·liar els danys produïts per l'incendi forestal original a Llutxent en agost de 2018. A aquest efecte, els referits acords van atribuir, al director de l'Agència Valenciana de Seguretat i Resposta a les Emergències, la coordinació de totes les actuacions dels diferents departaments del Consell i amb altres administracions públiques, en relació amb les accions que hagueren de desenvolupar-se per a aconseguir la tornada a la normalitat com més prompte millor de totes les zones que es van veure afectades pels incendis forestals a què fan referència els acords esmentats.  
Els esmentats acords establien un termini perquè els municipis afectats pels incendis forestals presentaren les seues estimacions de danys tant en infraestructures i béns de titularitat pública, com dels que hagen pogut patir les instal·lacions i infraestructures agràries, o d'altres sectors econòmics diferents dels forestals, així com dels possibles danys a béns mobles i immobles de persones físiques o jurídiques que no estigueren coberts pel sistema d'assegurances. Així mateix indicaven que, per a la seua estimació, podien demanar el suport tècnic de la Generalitat o d'altres administracions públiques.  
Dins del termini de presentació de sol·licituds van ser presentades les estimacions dels danys dels municipis afectats pels incendis forestals a què fan referència els acords esmentats.  
En aplicació de la Llei 13/2010, de 23 de novembre, de la Generalitat, de protecció civil i gestió d'emergències, l'1 de febrer de 2017 es va constituir, sota la presidència del president de la Generalitat, la Comissió Interdepartamental per al Seguiment i la Coordinació de la Postemergència, així com l'Oficina Única Postemergència, regulades pel Decret 163/2016, de 4 de novembre, del Consell.  
Amb posterioritat, es va procedir a la determinació dels departaments competents de la Generalitat, tot realitzant-se, en el marc de l'Oficina Única Postemergència, una avaluació tècnica de les valoracions presentades d'acord amb el que estableixen els acords del Consell, així com a la determinació dels procediments per a dur a terme les mesures que correspongueren.  
Com a conseqüència de tot això, s'ha elaborat una proposta tècnica, que ha sigut assumida pel director de l'Agència Valenciana de Seguretat i Resposta a les Emergències, elevada a la Comissió Interdepartamental en la seua reunió ordinària de 14 de gener de 2019, amb indicació dels municipis afectats, tipus d'actuació i imports, que hauran d'atendre's a càrrec del Fons de Contingència previst en l'article 43 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, amb les modificacions pressupostàries prèvies previstes en l'article 9 de la Llei 28/2018, de 28 de desembre, de pressupostos de la Generalitat per a 2019.  
En les ajudes a les quals es refereix aquest decret, atesa la intensitat dels incendis forestals, l'extensió que es va veure afecta per aquests i els efectes catastròfics que van originar, que han de ser reparats com més prompte millor, concorren circumstàncies singulars i raons d'interés públic, social, econòmic i humanitari que dificulten la seua convocatòria pública i justifiquen el seu atorgament en règim de concessió directa.  
Per tot això, de conformitat amb el que es preveu en la Llei 5/1983, de 30 de desembre, de la Generalitat, del Consell, a proposta del president de la Generalitat i amb la deliberació prèvia del Consell, en la reunió de 22 de març de 2019,  
  
Decrete  
  
Article 1. Objecte  
L'objecte d'aquest decret és aprovar les bases reguladores de les ajudes directes als ajuntaments que figuren en l'article 3, en la quantia i distribució que s'indica, per a realitzar accions dirigides a pal·liar els danys produïts pels incendis forestals originats a Culla en desembre de 2017, a Sagunt en gener de 2018 i a Llutxent en agost de 2018 i concedir les ajudes indicades a càrrec del Fons de Contingència del pressupost de la Generalitat per a 2019.  
Les ajudes hauran d'anar destinades a actuacions de reparació dels danys en les infraestructures i béns de titularitat pública, dels que hagen pogut patir les instal·lacions i infraestructures agràries, o d'altres sectors econòmics diferents dels forestals, així com dels danys a béns mobles o immobles de persones físiques o jurídiques que no estigueren coberts pel sistema d'assegurances. No seran subvencionables, d'acord amb aquest decret, les actuacions dirigides a noves infraestructures i béns públics, a noves infraestructures agràries ni a la construcció de nous immobles, ni a la seua millora.  
  
Article 2. Beneficiaris  
Són beneficiaris d'aquestes ajudes els ajuntaments afectats pels incendis forestals originats a Culla en desembre de 2017, a Sagunt en gener de 2018, i a Llutxent en agost de 2018 (Llutxent, Barx, Gandia, Pinet i Quatretonda), que s'assenyalen en l'article 3, en la quantia i distribució que s'hi indica, per a realitzar accions dirigides a pal·liar els danys produïts per aquests incendis forestals.  
  
Article 3. Import de les ajudes  
1. Sense perjudici de la tramitació de les modificacions de crèdit que siguen necessàries, s'aproven ajudes, per un import global màxim de 2.041.962,45 ?, destinades als ajuntaments que s'assenyalen a continuació i en les quanties indicades en aquests, per a la realització de les actuacions necessàries per a pal·liar els danys produïts pels incendis forestals a què es refereix aquest decret.  
  
Municipi Ajuda  
Culla 38.536,48  
Sagunt 39.108,00  
Barx 12.140,77  
Gandia 1.801.138,39  
Llutxent 71.433,83  
Pinet 78.264,98  
Quatretonda 1.340,00  
Total 2.041.962,45  
  
  
  
2. Les esmentades ajudes s'atorguen a l'empara de l'article 168.1.C de la Llei 1/2015, en virtut de les circumstàncies de què es va deixar constància en l'Acord de 13 d'abril de 2018, del Consell, d'inici de les actuacions per a pal·liar els danys produïts pels incendis forestals originats a Culla en 2017 i a Sagunt en 2018, publicat en el Diari Oficial de la Generalitat Valenciana núm. 8278, de 20 d'abril de 2018; i en l'Acord de 4 de setembre de 2018, del Consell, pel qual s'inicien les actuacions per a pal·liar els danys produïts per l'incendi forestal iniciat el dia 6 d'agost de 2018 en el municipi de Llutxent, publicat en el Diari Oficial de la Generalitat Valenciana núm.8376, de 5 de setembre de 2018.  
3. El pagament de les quanties atorgades als ajuntaments es realitzarà per mitjà del lliurament anticipat del 100 % de l'import de l'ajuda, una vegada comunicada i acceptada aquesta.  
  
Article 4. Finalitat  
Els imports, que tindran la consideració d'ajudes directes, s'hauran de destinar exclusivament a la realització, per part dels ajuntaments indicats, d'actuacions per a pal·liar els danys produïts pels incendis forestals a què s'al·ludeix en l'article anterior, de conformitat amb les valoracions presentades.  
  
Article 5. Actuacions previstes  
Les ajudes que s'aproven en aquest decret es podran destinar a cobrir els danys següents, pels imports i amb les condicions que s'indiquen:  
1. Danys provocats en béns i infraestructures de titularitat municipal. Fins al 100 % del valor dels danys produïts pels incendis forestals. Les despeses imputables a aquestes ajudes poden comprendre, a més dels imports d'execució de l'actuació, els honoraris de redacció del projecte i direcció de l'actuació, en la part proporcional a l'actuació realitzada amb aquesta ajuda, així com les despeses extraordinàries que, amb caràcter urgent, hagueren hagut d'efectuar els ajuntaments com a conseqüència dels incendis forestals, duts a terme en el mateix moment de produir-se aquesta o en els immediatament posteriors a la finalització dels fets causants, sempre que el seu objectiu haja sigut el funcionament dels serveis públics essencials o imprescindibles per a garantir la vida i seguretat de les persones. En el seu conjunt no podrà superar l'ajuda concedida.  
  
Quedaran excloses d'aquest concepte les infraestructures de generació, transport i distribució d'energia elèctrica i instal·lacions de telecomunicació.  
2. Danys en instal·lacions, béns i infraestructures agràries o d'altres sectors econòmics diferents del forestal. Fins al 100 % del valor dels danys produïts pels incendis forestals. Per a la valoració del càlcul de les ajudes es tindran en compte els següents aspectes:  
  
a) Danys en instal·lacions, béns i infraestructures agràries: Són imputables a aquestes ajudes les despeses de reparació de les instal·lacions de regadiu, a més dels següents mòduls:  
Garrofera 1.920 ?/ha  
Ametler 1.920 ?/ha  
Cítrics 6.029 ?/ha  
Fruiters 3.878 ?/ha  
Olivera 1.871 ?/ha  
Vinya 2.132 ?/ha  
Palmera datilera 1 ml d'altura 27 ?/ut  
Palmera datilera 1 ml d'altura 59 ?/ut  
  
b) Danys en instal·lacions, béns i infraestructures cinegètiques:  
Sembres cinegètiques 580 ?/ha  
Punts artificials d'alimentació (menjadores) 380,20 ?/ut  
Punts artificials d'aigua (abeuradors) 190 ?/ut  
Senyalització 10 ?/ut  
  
c) Danys en instal·lacions, béns i infraestructures apícoles:  
Compra de rusc cremat 70 - per rusc  
  
3. Danys produïts en béns mobles i immobles de persones físiques i jurídiques. Les quanties de les ajudes seran les següents:  
a) Per destrucció total de l'habitatge, fins al 100 % dels danys valorats, que no podran superar els 15.120 euros, si és habitatge habitual, i els 12.118 euros, si és habitatge no habitual.  
b) Per danys que afecten les estructures de l'habitatge, fins al 50 % dels danys valorats, que no podran superar els 10.320 euros, si és habitatge habitual, i els 8.974 euros, si és habitatge no habitual.  
c) Per danys que no afecten les estructures de l'habitatge, fins al 50 % dels danys valorats, no podent superar els 5.160 euros, si és habitatge habitual, i els 4.062 euros, si és habitatge no habitual.  
d) Per danys en l'equipament personal i domèstic bàsic de l'habitatge, una quantitat corresponent al cost de reposició o reparació dels estris afectats, que no podrà ser superior a 2.580 euros, si és habitatge habitual, i a 1.474 euros, si és habitatge no habitual.  
A l'efecte de les ajudes previstes en aquest apartat, s'entén per habitatge habitual la que constitueix el domicili efectiu, continuat i permanent de la unitat familiar o de convivència.  
  
Article 6. Obligacions de les entitats locals  
En el cas de les ajudes directes, les corporacions locals assumiran les obligacions següents:  
a) Dur a terme les actuacions previstes en un termini de fins a 12 mesos comptats des de l'endemà de la publicació d'aquest decret en el Diari Oficial de la Generalitat Valenciana.  
b) Presentar, dins del termini indicat en l'apartat a, davant l'Agència Valenciana de Seguretat i Resposta a les Emergències, una memòria final que certifique la correcta realització de les diferents actuacions, junt amb un certificat exprés que tots els danys ho són com a conseqüència dels incendis forestals a què es refereix aquest decret.  
c) Justificar, en el mateix termini indicat en l'apartat a, davant l'Agència Valenciana de Seguretat i Resposta a les Emergències, la totalitat de les despeses realitzades fins al 100 % de l'aportació efectuada, incloent-hi una relació completa que especifique capítol de despesa i tipologia d'actuació, i tot això d'acord amb el que estableix l'article 30 de la Llei 38/2003, de 17 de novembre, general de subvencions, i la resta de normativa aplicable.  
d) Reintegrar els fons percebuts que no hagen sigut degudament justificats dins del termini i en la forma corresponent davant de l'Agència Valenciana de Seguretat i Resposta a les Emergències.  
e) Sotmetre's a les actuacions de comprovació que, respecte a la gestió dels dits fons, duga a terme el personal tècnic competent en les matèries objecte d'aquestes ajudes, així com a les actuacions de control financer que realitze la Intervenció de la Generalitat i als procediments fiscalitzadors de la Sindicatura de Comptes.  
  
Article 7. Control d'actuacions  
La Generalitat efectuarà una avaluació del control de les actuacions de reparació dels danys objecte d'aquest decret que consistirà en la realització d'un control de camp sobre un mínim del 5 % de les sol·licituds presentades i del 5 % del volum sol·licitat, seleccionades per mitjà d'un procediment aleatori corregit per criteris de factors de risc.  
  
Article 8. Efectes  
Aquest decret produirà efectes des de l'endemà de la publicació en el Diari Oficial de la Generalitat Valenciana.  
  
Contra aquest decret, que posa fi a la via administrativa, es podrà, potestativament, realitzar el requeriment a què es refereix l'article 44 de la Llei 29/1998, de 13 de juliol, reguladora de la jurisdicció contenciosa administrativa, en el termini de dos mesos des de la publicació, o bé es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació, en el Diari Oficial de la Generalitat Valenciana. Tot això de conformitat amb el que disposen els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
València, 22 de març de 2019  
  
El president de la Generalitat,  
XIMO PUIG I FERRER